Marijana Puljak i Sani Mardešić, predsjednica i gradski vijećnik stranke Pametno, su na autobusnoj stanici na splitskom Pazaru predstavili ideju kako smanjiti cijenu Prometovih karata s 11 na 5 kuna, a pritom zaraditi dovoljno za kupnju čak osam novih autobusa. Svoj su prijedlog iznijeli i na sjednici Gradskog vijeća, a na ideju su došli, kaže Puljak, kratkim pregledom Prometovih financija.



- Danas autobusna karta košta 11 kuna. Predlažemo da se primijeni model kao u Zagrebu i da se cijena smanji na pet kuna, a da karta traje 25 minuta. Osim što bi time povećali prodaju karata, smanjili bi i vožnju ljudi bez karte, odnosno švercanje. Ovaj prijedlog ćemo i pismeno poslati Prometu, a na njima je da ga u dalje razrade. Ovo je samo naša brzinska analiza - kazala je Marijana Puljak i dodala da se samo u prvoj zoni mjesečno proda oko 180.000 karata i da to donese prihod od oko 2 milijuna kuna.



Sani Mardešić je pojasnio kakve se brojke dobiju ako se primjeni model iz Zagreba i povećanje prodaje karata koji se dogodio u tom gradu od 411 posto.



- Došli bi do mjesečne zarade od oko milijun i 800.000 kuna, što je na godišnjoj razini 22 milijuna kuna. Međutim, naglašavam da je sve to potrebno detaljno razraditi u Prometu, jer je moguće da bi došlo do povećanja nekih rashoda u slučaju da dođe do povećanja broja linija, što bi bilo potrebno. Imam podatak da je Rijeka kupila 10 novih autobusa za 25 milijuna kuna, a to su autobusi na stlačeni prirodni plin koji imaju manju potrošnju, opremljeni su klimama, niskopodni su, prilagođeni prijevozu osoba s invaliditetom, a i manji su zagađivači - rekao je Mardešić, a Puljak je dodala da je jedan od razloga zbog kojih se sada u Splitu više koristimo automobilima nego javnim gradskim prijevozom i taj što je vožnja automobilom jeftinija.



- Vjerujem da bi ovako naši građani dobili jeftiniju i kvalitetniju uslugu jer bi Promet od povećanja prihoda mogao financirati nabavku novih autobusa. Osim toga, doveli do većeg korištenja javnog prijevoza i do smanjenja broja automobila u samom centru grada. Nadamo se da će u Prometu razmotriti naš prijedlog i da će ga prihvatiti jer će vidjeti da se na jednostavan način mogu značajno poboljšati i njihovi prihodi i kvaliteta prijevoza putnika u Splitu. Situacija je sada takva da se javnim prijevozom u Splitu uglavnom koriste umirovljenici i djeca, dok se radno sposobni ljudi koriste automobilima, a ovako vjerujem da bi potakli i tu populaciju da se koristi javnim gradskim prijevozom - kazala je Puljak.



Sani Mardešić je naglasio da se u ovom slučaju ne mogu primijeniti iste brojke kao u Zagrebu, pa i zbog toga što su tramvajske linije u Zagrebu dosta češće, a to bi za Promet značilo i potrebu za kupovinom još autobusa.



- Sada se priča o nabavci autobusa iz EU fondova, ali u ovom slučaju možda ne bi bilo loše razmisliti o riziku i podizanju kredita, ali na Prometu je da o tome odlučuje. Naše je da ga podržimo u tome da bude hrabar i da konačno dođe do nekakvih promjena - dodao je Mardešić, a Puljak je naglasila da smatra da je prijedlog svakako vrijedan razmatranja jer u slučaju da Split zaradi i upola manje od Zagreba, to bi i dalje bilo 11 milijuna kuna godišnje.



Prometova osamnaestica trebala je na Pazaru biti u 9.15 sati. Čekali smo je sedam minuta.



- Naš prijedlog bi, vjerujemo, riješio i taj problem, a morali bi razmišljati i o uvođenju sustava koji će na stanicama davati obavijest kada koji autobus kreće. To je, istina, pokušano i cijeli je sustav završio na sudu, ali mislim da bi se trebalo početi razmišljati o uvođenju novog, bez obzira na tijek sudskog postupka u prethodnom slučaju - zaključila je Puljak.

